b'\n_START_ARTICLE_\nIpotenuz\xc4\x83\n_START_PARAGRAPH_\nO ipotenuz\xc4\x83 este cea mai lung\xc4\x83 latur\xc4\x83 a unui triunghi dreptunghic, adic\xc4\x83 latura care se opune unghiului drept. Lungimea ipotenuzei se poate calcula \xc3\xaen func\xc8\x9bie de celelalte dou\xc4\x83 laturi (catetele) utiliz\xc3\xa2nd teorema lui Pitagora, care spune c\xc4\x83 p\xc4\x83tratul lungimii ipotenuzei este egal cu suma p\xc4\x83tratelor catetelor triunghiului._NEWLINE_Spre exemplu, dac\xc4\x83 una dintre catete are lungimea de 3 metri (p\xc4\x83tratul ei fiind deci 9 m\xc2\xb2) \xc8\x99i cealalt\xc4\x83 are lungimea de 4 metri (p\xc4\x83tratul ei fiind 16 m\xc2\xb2), atunci suma p\xc4\x83tratelor lor este egal\xc4\x83 cu 25 m\xc2\xb2; deci lungimea ipotenuzei este r\xc4\x83d\xc4\x83cina p\xc4\x83trat\xc4\x83 a sumei respective, adic\xc4\x83 5 metri._NEWLINE_Conform unor surse, cuv\xc3\xa2ntul ipotenuz\xc4\x83 este derivat din grecescul \xe1\xbd\x91\xcf\x80\xce\xbf\xcf\x84\xce\xb5\xce\xaf\xce\xbd\xce\xbf\xcf\x85\xcf\x83\xce\xb1 (ipotenusa), o al\xc4\x83turare a termenilor ipo- (\xe2\x80\x9esub\xe2\x80\x9d) \xc8\x99i tenein (\xe2\x80\x9ea \xc3\xaentinde\xe2\x80\x9d). Alte surse afirm\xc4\x83 c\xc4\x83, \xc3\xaen Grecia Antic\xc4\x83, cuv\xc3\xa2ntul desemna un obiect care sprijin\xc4\x83 altul, asemeni unei proptele \xc8\x99i a fost derivat prin al\xc4\x83turarea termenilor ipo- (\xe2\x80\x9esub\xe2\x80\x9d) \xc8\x99i tenusa (\xe2\x80\x9elatur\xc4\x83\xe2\x80\x9d).\n_START_SECTION_\nCalculul ipotenuzei\n_START_PARAGRAPH_\nDe obicei, lungimea ipotenuzei este calculat\xc4\x83 aplic\xc3\xa2nd r\xc4\x83d\xc4\x83cina patrat\xc4\x83 teoremei lui Pitagora.'